Il-Kunsill (ECOFIN) adotta l-konklużjonijiet li ġejjin: Għadd ta' żviluppi pożittivi fl-UE mill-kriżi ekonomika u finanzjarja dinjija 'l hawn juru r-reżiljenza u l-irkupru tal-ekonomija Ewropea. L-ekonomiji tal-Istati Membri kollha qed jerġgħu jikbru, l-investiment reġa' qabad u nħolqu 8 miljun impjieg ġdid mill-2013 'l hawn. Madankollu, mill-kriżi ekonomika u finanzjarja dinjija 'l hawn, il-livell ta' investiment fl-UE waqa' sostanzjalment. B'riżultat ta' dan, l-irkupru ekonomiku, il-ħolqien tal-impjiegi, it-tkabbir fit-tul u l-kompetittività huma mxekkla. F'dan il-kuntest il-Pjan ta' Investiment għall-Ewropea ppreżentat f'Novembru 2014 għandu l-għan li jindirizza dan l-investiment baxx permezz ta' tliet pilastri li jsaħħu lil xulxin: il-mobilizzazzjoni tal-finanzjament privat għall-investiment; inizjattivi mmirati biex jiġi żgurat li l-investiment jilħaq l-ekonomija reali u t-titjib tal-ambjent tal-investiment bit-tneħħija tal-ostakli speċifiċi għas-settur jew ostakli oħrajn għall-investiment. Taħt l-ewwel pilastru, il-Fond Ewropew għall-Investimenti Strateġiċi (EFSI) mistenni li jkun diġà mmobilizza investiment totali ta' EUR 154 biljun. Iċ-Ċentru Ewropew ta' Konsulenza għall-Investimenti, li jikkostitwixxi t-tieni pilastru, flimkien mal-Portal Ewropew ta' Proġetti ta' Investiment, ilu attiv minn Settembru 2015 u qed jipprovdi konsulenza għall-proġetti fil-biċċa l-kbira tal-Istati Membri. Barra minn hekk, il-Kunsill JIRRIKONOXXI d-domanda aggregata bħala mutur tal-investiment u JQIS li sabiex jiġi sfruttat il-potenzjal sħiħ tal-opportunitajiet ipprovduti mill-Pjan ta' Investiment, u biex jiġi mobilizzat l-effett multiplikatur tiegħu, miżuri rilevanti u adatti inkluż riformi strutturali biex jitneħħew l-ostakli għall-investiment taħt l-hekk imsejjaħ "tielet pilastru" tal-pjan huma kritiċi. Dan jeħtieġ implimentazzjoni ta' aġenda ambizzjuża biex ikompli jissaħħaħ is-Suq Uniku, billi jkun hemm aktar prevedibbiltà regolatorja u jitneħħew l-ostakli li fadal għall-investiment permezz ta' azzjonijiet ikkombinati fil-livell tal-UE u tal-Istati Membri. F'dan l-isfond, il-Kunsill JILQA' l-ħidma li saret mill-Kumitat tal-Politika Ekonomika, f'kooperazzjoni mas-servizzi tal-Kummissjoni u tal-Bank Ewropew tal-Investiment biex jiġu identifikati l-ostakli għall-investiment. Il-Kunsill JENFASIZZA li t-tlestija tas-Suq Uniku hija essenzjali biex l-objettivi tal-Pjan ta' Investiment għall-Ewropa jagħtu riżultat u jirnexxu. L-Ewropa għandha bżonn ta' ambjent regolatorju prevedibbli, li jnaqqas il-piż amministrattiv u jinkoraġġixxi l-investiment u jeħtieġ li taħdem b'mod attiv biex tilħaq dawn il-kondizzjonijiet. Kundizzjonijiet ta' qafas favorevoli għall-impriżi madwar is-Suq Komuni huma essenzjali sabiex jiġi sfruttat il-potenzjal sħiħ tal-investiment. Għal dan il-għan il-Kunsill JILQA' l-isforzi tal-Kummissjoni biex ittejjeb l-ambjent tal-investiment tal-Ewropa u tiffaċilita l-finanzjament tal-ekonomija reali u JAPPELLA lill-Kummissjoni biex tkompli b'dawn l-isforzi fil-kuntest tal-Unjoni tal-Enerġija, l-Unjoni tas-Swieq Kapitali, l-Istrateġija tas-Suq Intern għal Oġġetti u Servizzi, l-Istrateġija għal Suq Uniku Diġitali għall-Ewropa, l-Aġenda għal Regolamentazzjoni Aħjar, kif ukoll il-Pakkett tal-Ekonomija Ċirkolari. Il-Kunsill JINNOTA l-proposta leġislattiva tal-Kummissjoni li temenda d-Direttiva 2012/30/UE dwar il-proċeduri ta' insolvenza li ser tiġi vvalutata bħala kwistjoni ta' prijorità. Il-Kunsill JENFASIZZA li aktar progress lejn iż-żieda tal-investiment fl-Ewropa, u s-suċċess tal-Pjan ta' Investiment jiddependu ħafna mill-implimentazzjoni tar-riformi strutturali biex jiġu indirizzati l-ostakli għall-investiment identifikati taħt it-tielet pilastru iżda, kif innota l-Kunsill f'Lulju 2016, il-progress lejn it-titjib tal-ambjent tal-investiment ma kienx biżżejjed s'issa. Fid-dawl tal-ħidma li saret s'issa, il-Kunsill JENFASIZZA l-ostakli speċifiċi għall-investiment li ġejjin: L-ostakli l-aktar frekwenti għall-investiment huma pereżempju relatati ma' ambjent ta' negozju mhux favorevoli, ineffiċjenza fl-amministrazzjoni pubblika, bidliet frekwenti fir-regolazzjoni, id-daqs u l-istruttura tas-suq u piż amministrattiv u regolatorju għoli speċifiku għas-settur. F'xi pajjiżi, l-aċċess għall-finanzjament partikolarment għall-SMEs, is-sistemi ta' tassazzjoni kumplessi u/jew livell għoli ta' tassazzjoni fuq il-kapital, id-distorsjonijiet fis-swieq tal-prodotti u tax-xogħol u dgħufijiet fl-oqfsa tar-riċerka u l-innovazzjoni jistgħu wkoll ixekklu l-investiment. Investiment fl-Industriji tan-Netwerks: L-investiment fis-setturi tat-trasport, l-enerġija u t-telekomunikazzjoni kkombinati kkostitwixxa medja ta' madwar 3% tal-PDG għall-UE 28. Filwaqt li sikwit ikunu ta' natura speċifika għas-settur, hemm sinerġiji sostanzjali li dejjem qed jikbru bejn in-netwerks bejn is-setturi li qed jagħtu sura lid-dinamiki tas-swieq permezz ta' użi ġodda għall-infrastruttura u t-talba għal bidliet fil-mudelli ta' negozju. Fis-settur tal-enerġija, is-servizzi l-ġodda jiddependu mit-telekomunikazzjoni rapida u preċiża li twassal biex l-operaturi jinvestu fl-infrastruttura tal-broadband. Fis-settur tat-trasport, is-servizzi l-ġodda qed jiġu żviluppati abbażi ta' infrastrutturi elettriċi ta' kwalità u telekomunikazzjoni avvanzata. Filwaqt li dawn ivarjaw madwar l-UE, l-ostakli importanti li jxekklu l-investiment jinkludu n-nuqqas ta' interkonnessjoni tan-netwerks madwar l-UE, il-kumplessità u l-piż amministrattiv fil-qafas regolatorju, proċeduri twal tal-permessi, in-nuqqas ta' offerti kompetittivi li sikwit jillimitaw il-benefiċċju sħiħ tal-akkwist pubbliku, u ż-żmien maqbuż minħabba proċeduri legali u amministrattivi twal. Fis-swieq tal-enerġija , is-sinjali konsistenti tal-prezzijiet huma importanti għal allokazzjoni tal-investiment ibbażata fuq is-suq u effiċjenti. Kwalunkwe intervent pubbliku għandu jkollu l-għan li jnaqqas kemm jista' jkun id-distorsjonijiet regolatorji u jindirizza l-inċentivi allinjati ħażin. Jeħtieġ li l-istrumenti għall-appoġġ tat-transizzjoni lejn ekonomija b'livell baxx ta' emissjonijiet ta' karbonju jiġu ddisinjati biex jiżguraw sostenibbiltà ambjentali, soċjali u fiskali biż-żmien. Investiment fl-effiċjenza tal-enerġija u investiment residenzjali fl-enerġija rinnovabbli: l-unitajiet domestiċi jista' jkollhom limitazzjonijiet speċifiċi li fit-tul iwasslu għal deċiżjonijiet subottimali dwar l-investiment. Dawn jistgħu jinkludu nuqqas ta' għarfien tal-ispejjeż u r-redditu reali tal-investiment peress li dawn ma jitqabblux biż-żmien. L-unitajiet domestiċi jistgħu wkoll jiffaċċaw aċċess limitat għall-finanzjament, bi ħtieġa ta' prodotti ta' finanzjament affordabbli biex il-konsumaturi jingħataw inċentiv, partikolarment l-unitajiet domestiċi bi dħul baxx, pereżempju permezz ta' soluzzjonijiet fuq skala kbira jew akkomunati, filwaqt li jiġu rispettati wkoll il-profili tar-riskju tagħhom. L-investimenti huma tipikament żgħar u sikwit jitqiesu biss bħala parti minn proġetti perjodiċi ta' rinnovazzjoni. Fil-każ tas-swieq tal-kiri, l-inċentivi jistgħu jinqasmu bejn is-sidien tal-bini u l-kerrejja. Investiment għall-Ekonomija Diġitali: l-investiment fl-infrastruttura fiżika diġitali huwa kruċjali biex l-UE tibbenefika mill-mewġa ta' innovazzjoni li ġabet magħha l-espansjoni tal-ekonomija diġitali u biex tibqa' kompetittiva. Madankollu, hemm ostakli importanti li jxekklu l-investiment. L-ispejjeż tal-mobilizzazzjoni għan-netwerks broadband b'kapaċità għolja ħafna huma għoljin u xi kultant mhux kummerċjalment vijabbli fiż-żoni b'popolazzjoni inqas densa. Id-Direttiva 2014/61/UE, li għandha l-għan li tgħin fit-tnaqqis ta' dawk l-ispejjeż, għad trid tiġi trasposta b'mod sħiħ u implimentata fil-biċċa l-kbira tal-Istati Membri. Proċeduri amministrattivi aktar rapidi u effiċjenti jgħinu wkoll fit-tnaqqis tal-ispejjeż. Is-swieq spiss ikunu nazzjonali u dan iżomm l-ispejjeż għoljin u jista' jxekkel it-twettiq tal-ekonomiji ta' skala. L-inċertezza dwar id-dħul ta' broadband b'kapaċità għolja ħafna fuq perijodu qasir timplika dħul mistenni baxx meta mqabbel mal-ispejjeż tal-investiment u dan irażżan l-investiment. F'xi pajjiżi, jeżistu wkoll ostakli oħrajn minbarra dawk marbutin mal-infrastruttura fiżika, bħal nuqqas ta' fiduċja fis-sistemi diġitali ta' sigurtà u ħiliet diġitali insuffiċjenti fost saffi tal-popolazzjoni. L-użu tas-Sħubiji Pubbliċi-Privati (PPPs): Is-Sħubiji Pubbliċi-Privati jistgħu, meta jintużaw kif adatt, jirrappreżentaw faċilitatur għal tipi speċifiċi ta' investiment u joffru mod alternattiv li bih jingħataw assi u servizzi pubbliċi. Madankollu, bħala obbligi kuntrattwali fit-tul, dawn jeħtieġu impenn b'saħħtu u stabbli mis-sħab tas-settur pubbliku u privat u huma potenzjalment sors ta' riskju għall-finanzi pubbliċi. L-użu tagħhom spiss jiġi mxekkel minħabba kondizzjonijiet ta' qafas mhux favorevoli inkluż in-nuqqas ta' riżorsi amministrattivi, qafas regolatorju instabbli u ineffettiv u nuqqas ta' impenn politiku għall-investimenti fit-tul. F'ċerti ċirkostanzi l-fondi tal-UE jistgħu jikkontribwixxu għall-finanzjament tal-PPPs, u l-bidliet reċenti fir-regolament għandhom jiffaċilitaw l-unjoni tal-fondi tal-UE mal-PPPs. Oqfsa ta' Insolvenza: It-tkabbir ekonomiku u l-istabbiltà finanzjarja jibbenefikaw minn oqfsa ta' insolvenza li jaħdmu sew. Regoli ċari għall-proċeduri transfruntieri jistgħu jikkontribwixxu għal investiment transfruntier, kif ukoll għal inqas differenzi fis-sistemi ta' insolvenza bejn il-pajjiżi. Ir-reġimi ta' insolvenza jvarjaw b'mod sinifikanti madwar l-UE, fejn it-tul u l-ispiża tal-proċeduri, il-prevedibbiltà u t-trasparenza tagħhom, it-tieni opportunitajiet għall-intraprendituri u l-konsumaturi, u l-possibbiltà tar-ristrutturar tad-dejn kollha jvarjaw. L-ostakli importanti li jinħolqu b'oqfsa ta' insolvenza ineffiċjenti jistgħu jinkludu rati baxxi ta' rkupru għal min għandu jieħu l-flus, inkluż il-kredituri garantiti, l-użu possibbli tal-klassifikazzjoni prijoritarja tal-kredituri u nuqqas ta' proċeduri ta' ristrutturar effettivi u effiċjenti. Politiki ta' appoġġ adegwati li jgħinu biex jinkisbu l-benefiċċji tal-oqfsa ta' insolvenza effettivi jinkludu r-riżoluzzjoni tas-Self Improduttiv inkluż permezz tal-ħolqien ta' suq sekondarju, fil-livell nazzjonali, u politiki tat-taxxa u prudenzjali adegwati biex jiġi żgurat it-trasferiment effettiv tad-dejn mitluf. Għad hemm potenzjal konsiderevoli biex ikomplu jiġu promossi s-sinerġiji u l-komplementarjetà bejn l-istrumenti finanzjarji tal-UE biex tiġi appoġġata l-unjoni fondi għall-proġetti ta' infrastruttura. Il-kumplessitajiet regolatorji u l-ostakli amministrattivi għall-użu tal-fondi tal-UE jistgħu jitnaqqsu permezz tal-prinċipji ewlenin ta' simplifikazzjoni u standardizzazzjoni tal-proċess, it-taħlit tal-istrumenti, u l-akkomunament tar-riżorsi irrispettivament mill-oriġini tagħhom. Il-Kunsill JIEĦU NOTA tal-ostakli għall-investiment identifikati b'din il-ħidma u JISTIEDEN lill-Kummissjoni tqis dawn is-sejbiet f'aktar abbozzi ta' rakkomandazzjonijiet fil-qafas tas-Semestru Ewropew u JISTIEDEN lill-Istati Membri jimplimentaw b'mod sħiħ ir-Rakkomandazzjonijiet tal-Kunsill Speċifiċi għall-Pajjiż għall-2016 maħruġa fil-qafas tas-Semestru Ewropew u partikolarment dawk li jidentifikaw l-ostakli għall-investiment. Il-Kunsill JENFASIZZA l-bżonn li titkompla l-ħidma fuq l-identifikazzjoni tal-ostakli għall-investiment u JISTIEDEN lill-Kumitat tal-Politika Ekonomika biex ikompli l-ħidma tematika tiegħu biex ikompli jidentifika l-ostakli għall-investiment u l-aħjar prattiki ta' politika biex jiġu indirizzati. Barra minn hekk, il-Kunsill JISTIEDEN lill-Bank Ewropew tal-Investiment biex jikkomplementa l-ħidma tal-Kumitat tal-Politika Ekonomika permezz tas-sejbiet tiegħu dwar il-barrieri u l-ostakli għall-investiment identifikati fl-attivitajiet tiegħu bbażati fuq is-suq, b'mod partikolari fil-qafas tal-Pjan ta' Investiment għall-Ewropa. Ara l-paġna tal-laqgħa